Poliisi vaatii suuriarvoisimpien (200 ja 500 euroa) seteleiden poistamista normaalista maksuliikenteestä helpottamasta rikollisten puuhia.

– Käytännössä niillä mahdollistetaan harmaata taloutta ja sen ylläpitoa sekä rahanpesua. Siksi ne voisi poistaa kierrosta, sanoo keskusrikospoliisin rahanpesuntorjuntalinjan päällikkö Markku Ranta-aho

– Rikollinen toiminta perustuu paljolti käteisen rahan käyttöön. Rikolliset eivät maksa voittoja tililtä toiselle vaan käteisellä. Suuriarvoisimpia seteleitä on helppo kuljettaa pienessä tlassa suuria määriä rajojen yli joko Euroopan rajojen sisällä tai Euroopasta ulos, Ranta-aho kuvaa.

Ranta-ahon mukaan rikolliset suosivat käteistä, koska sen liikkeiden jäljitys on poliisille huomattavasti vaikeampaa, kuin pankkitililtä toiselle pujahtelevat "hillot" . Pankkijärjestelmässä jää rahasiirrosta aina jälki tietokoneisiin, mistä on iso apu poliisille.

Rikolliset eivät maksa voittoja tililtä toiselle vaan käteisellä.

Ranta-ahon mielestä 200 ja 500 euron setelit joutaa poistaa siksikin, että harva tavallinen kansalainen enää maksaa niillä ostoksiaan korttimaksamisen yleistyttyä. Satasta suurempaa seteliä ei hänen mielestään arkikäytössä enää tarvitakaan.

Setelikannasta huolehtivassa Suomen Pankissa myönnetään, että isoarvoisimpien setelien käyttö maksuvälineenä on vähentynyt viime vuosina niin Suomessa kuin euroalueella yleisestikin.

– Suomalaisessa maksuliikenteessä 500 ja 200 seteleiden kysyntä ja tarve on pientä ja sen käyttö normaalissa maksuliikenteessä todella minimaalista, sanoo neuvonantaja Kari Takala Suomen Pankista.

Suomen Pankissa ei kuitenkaan uskota harmaan talouden poistuvan päiviltä viisisataset hautaamalla.

– Suurten setelien poistaminen voisi vähän hankaloittaa harmaata taloutta, mutta ei poistaisi tai vaikuttaisi paljoakaan sen toimintaan. Harmaassa taloudessa ruvettaisiin sitten vaan käyttämään pienempiä eurosetelilajeja, Takala huomauttaa.

– Harmaata taloutta voidaan tehokkaammin ehkäistä muilla keinoin kuin suuria seteleitä poistamalla. Ne näyttelevät kuitenkin aika pientä roolia harmaassa taloudessa kaiken kaikkiaan. Harmaata taloutta löytyy enemmän tilisiirtojen puolelta, Takala sanoo.

Takalan mukaan suuret setelit pysyvät valikoimissa jatkossakin, koska etujen katsotaan ylittävän poistamisesta koituvat haitat.